Isaías a patanö tä sãököa kua noai na,
ĩ na João anö töpö mãi õma sinomo noai,
ĩ João Pasisöta a hilo noai,
ĩ na ĩ a kua tolea totiatalo opatima.
Ai töpö kuo taso maa pamö João Pasisöta a alulö nö,
a wäotima.
‑Teusö a na makö tomöpo mi ipii,
ĩ tä hosalöheö!
Tä hosalö nö,
pö mãi õmamoö!
Ĩ na makö kuaö ha,
makö tomöpo maa noai,
ĩ tä na Teusö a hĩso maa kopasoma,
ĩ a na makö taamö toita apöpaso kitäö!
‑ ĩ na João Pasisöta a kutima.
Ĩ na tä kua tä,
Jutéia tä uli ha töpö pewö pilile ĩ töpö,
Jetusalẽi tä uli ha töpö pilile ĩ töpö,
ĩ na ĩ töpö kui,
João a kuo pamö ĩ töpö hulasolöma.
Töpö hulasolö noai,
ĩ töpö wanisala sinomoti wi,
João a na ĩ töpönö ĩ ta wäsätimae.
Ta wäsäti nö,
‑Samakö tomöpo mi ipö pasiwöö!
‑ ĩ na töpö kutima.
Ĩ töpönö wanisala tä thaa noai,
ĩ tä kateha hokapalöma.
Ĩ ta kateha hokapali ha,
Johotão u pata hamö João anö ĩ töpö mãi õmatima.
João a hai ĩ haloi ösö hai,
kamelu kõiki ösö kuoma.
Salo ösö hai,
sita a kuoma.
Siki sikimö a kui na,
ĩ na a kui a oaö,
pu ola oaö,
ĩ na a kuatima.
Ĩ na a kuati nö,
‑Kamisa na a pata noane,
pata tä sai asawö.
Ĩ a hai,
pata tä sai kutenö,
“Kamisanö ĩ sa pasilipopököö!”
ĩ na sa pi kuu kili ipawöö.
Kamisanö maa tuu na makö mãi õma pätio nö,
makö salupali kipili maaki,
kamanö Teusö a õsi kua tolele,
ĩ a na makö õsi salupamani kitä‑ ĩ na João a kutima.
Ĩ na tä kua tä,
Jesus a kui,
Kaliléia tä uli ha Nasaté tä uli wai kulati,
ĩ tä uli ha Jesus a hususoma.
A husolo nö,
Johotão u pata ha a waloköma tä,
João anö a mãi õma läoma.
A mãi õma läoma,
Jesus a söposöa kopalo nö,
hutu mosökö pata hãkopo läle,
Jesus anö ĩ tä taa soatalalö nö,
a mamo tetea soatia tä,
holeto a kui na,
ĩ na Teusö a õsi kua tolele,
Jesus a na ĩ a ithopaköma.
A ithopaköma,
Teusö aiki,
‑Kamisanö ipa ulu wa pi ipa wi,
ĩ waö!
Kawa na sa pi mönaha apa kuleö!
‑ ĩ na pö̃ a kuu haio lasoma.